R. Madej, poslanec: (2003-09-10):
Vládny návrh zákona o Justičnej akadémii a o zmene a doplnení niektorých zákonov tak, ako je predložený v súčasnom znení, sa minimálne podľa našich názorov snaží postupne podriadiť si prokuratúru Slovenskej republiky pod výkonnú moc. V Národnej rade Slovenskej republiky v druhom čítaní už teraz máme návrh novely zákona o rozpočtových pravidlách, v ktorom sa na návrh ministerstva spravodlivosti predkladá zrušenie samostatnej rozpočtovej kapitoly Generálnej prokuratúry Slovenskej republiky so zámerom začleniť rozpočet Generálnej prokuratúry pod rozpočet ministerstva spravodlivosti. Na ministerstve spravodlivosti sa pripravuje paragrafové znenie novely zákona o prokuratúre a novely zákona o prokurátoroch a právnych čakateľoch prokuratúry podľa všetkého s cieľom niekoľkých zmien. Ja len uvediem: oprávnenie vlády a ministra spravodlivosti vydávať pokyny všeobecnej povahy, oprávnenie ministra spravodlivosti vydávať stanoviská na účely jednotného uplatňovania zákonov záväzné pre všetkých prokurátorov, povinnosť generálnemu prokurátorovi predkladať správu o činnosti prokuratúry Národnej rade len prostredníctvom ministra spravodlivosti a aby neschválenie tejto správy bolo dôvodom na odvolanie generálneho prokurátora z funkcie. To znamená, že minister predloží správu, ktorá nebude schválená, odvoláme generálneho prokurátora. Oprávnenie ministerstva spravodlivosti vykonávať kontrolnú a inšpekčnú činnosť na prokuratúre, oprávnenie vlády vymenúvať a odvolávať námestníkov generálneho prokurátora na návrh generálneho prokurátora, oprávnenie ministra spravodlivosti dočasne prideľovať prokurátorov na ministerstvo spravodlivosti, oprávnenie ministra spravodlivosti vymenúvať skúšobné komisie pre prokurátorské skúšky. Mnohé a mnohé ďalšie. O týchto pripravovaných zmenách už rokoval ústavnoprávny výbor a vo svojom uznesení č. 162 zo 16. júna 2003 okrem iného konštatoval, že tieto pripravované zmeny postavenia prokuratúry a pôsobnosti generálneho prokurátora sú nad rámec programového vyhlásenia vlády a že návrhy zmien postavenia prokuratúry a postavenia a pôsobnosti generálneho prokurátora nemožno robiť bez zmien platného ústavného stavu. Predpokladá sa v tomto návrhu zákona zriadenie Justičnej akadémie ako rozpočtovej organizácie Ministerstva spravodlivosti Slovenskej republiky s tým, že – a to podčiarkujem – jedine minister spravodlivosti bude oprávnený a) vymenúvať a odvolávať členov rady Justičnej akadémie a jej riaditeľa a b) vymenúvať a odvolávať členov a predsedu skúšobnej komisie, ako aj jej náhradníkov. Pritom Justičná akadémia podľa predloženého znenia by nemala byť inštitúciou zameranou iba na vzdelávanie sudcov justičných čakateľov a súdnych úradníkov, ale aj na vzdelávanie prokurátorov a právnych čakateľov prokuratúry, ktorí by mali skladať pred skúšobnou komisiou Justičnej akadémie aj odbornú justičnú skúšku. Táto skúška by mala byť namiesto doterajšej prokurátorskej skúšky jednou z podmienok na vymenovanie do funkcie prokurátora. Pán minister, nemám námietky proti snahe o zriadenie samostatnej vzdelávacej inštitúcie s celoštátnou pôsobnosťou, ktorá zjednotí a skvalitní vzdelávanie a prípravu právnikov na výkon špecializovaných právnických profesií. A možno ani proti snahe o nahradenie doterajších odborných právnických skúšok jednotnou skúškou. Žiaľ, takýto cieľ ako predkladateľa zákona zostáva vlastne na pol ceste. Odbornú justičnú skúšku podľa tohto sa neumožňuje doteraz vykonať právnikom pripravujúcim sa na povolanie advokáta, komerčného právnika, notára či súdneho exekútora tak, ako je to zaužívané v niektorých iných krajinách. Ale počuli sme tu pred chvíľou aj opačný názor. Považujem za vhodné, aby v zmysle uvedeného predkladateľ zvážil zmenu postavenia a pôsobnosti Justičnej akadémie, zmenu a spôsobu kreovania jej orgánov a vyňatie tejto inštitúcie z pôsobnosti ministerstva spravodlivosti tak, aby vzdelávanie sudcov a prokurátorov, prípadne iných právnických profesií, ako aj overovanie schopností a vedomostí na výkon týchto právnických profesií odbornou justičnou skúškou bolo zverené nezávislej inštitúcii, podčiarkujem, nezávislej. Uvedený prístup k riešeniu tejto problematiky predpokladajú aj osobitné medzinárodné dokumenty vzťahujúce sa na sudcov a prokurátorov. Pán minister, niekoľkokrát sa Národná rada zaoberala zákonmi, ktorých predkladateľom bol váš rezort, ktoré vychádzali z myšlienok anglo-amerického právneho systému, špecificky najmä zo Spojených štátov amerických. A preto by som aj v tomto dal za príklad Spojené štáty americké, kde v USA ani správu súdov, ani vzdelávanie sudcov nezabezpečuje inštitúcia podriadená výkonnej moci. Federálnym orgánom správy súdov je Justičná konferencia zriadená Kongresom ako centrálny riadiaci orgán federálneho súdneho systému a vzdelávanie sudcov a pracovníkov súdov na federálnej úrovni zabezpečuje Federálne justičné centrum. Z právneho rozboru predloženého návrhu zákona, z porovnania tohto návrhu zákona s platnou právnou úpravou nevyplýva snaha o zlepšenie situácie v oblasti vzdelávania, ale len snaha o podriadenie prokuratúry pod priamy vplyv ministerstva spravodlivosti, pretože tento návrh zákona vôbec nerešpektuje ústavné postavenie prokuratúry Slovenskej republiky a jej generálneho prokurátora. Určite pán poslanec Abelovský by mohol hovoriť o novelizácii ústavy v súvislosti s postavením prokuratúry. Generálnemu prokurátorovi priznáva tento návrh zákona len návrhové oprávnenia v oblasti kreovania orgánov Justičnej akadémie, sebe priznáva rozhodovacie oprávnenia, sebe ako ministrovi spravodlivosti. Takýto prístup nevyhnutne vedie k pochybnostiam o nestrannosti a objektivite konania orgánov Justičnej akadémie. Na základe uvedeného odporúčam vrátiť predložený návrh zákona jeho predkladateľovi na dopracovanie a dúfam, že Národná rada tomuto návrhu vyhovie. Vážené panie poslankyne, páni poslanci, z hľadiska trojdelenia moci v štáte by bolo asi fatálnou chybou, ak by sme dovolili podriadenie justície exekutíve. Teda ak by vláda, prípadne rezortný minister mohol priamo zasahovať do činnosti súdov a prokuratúry. Chcel by som ešte raz zdôrazniť, že nie som proti inštitúcii, ktorá by bola zameraná na vzdelávanie sudcov čakateľov na prokuratúre a prokurátorov, ale na druhej strane prosím o dôstojné zachovanie nezávislosti justičných orgánov, ktorým i prokuratúra aj vzhľadom na jej ústavné pôsobenie a postavenie je. Ďakujem veľmi pekne za pozornosť. P. Rusko, podpredseda NR SR: Ďakujem pekne, pán poslanec. Konštatujem, že sa rozprava skončila. Poprosím pána ministra, chcete sa vyjadriť k rozprave? Asi chce. Nech sa páči, máte slovo, pán minister.